Երբեմն ինձ թվում էր, որ ես մեծ բան եմ կորցրել. մի տան մեջ` նույն ընտանիքում` տասնհինգ տարի` որքան տեղեկություններ կարող էի իմացած լինել Ալմաստից Տեր Զորով անցնելու կամ հետո` իրաքյան Մոսուլ, Բասրա քաղաքներում ապրած տարիների մասին: Սակայն մտածում էի` մեղա, մեղա, մի՞թե կարելի է փորփրել նրա հոգին, երբ հայրենի Կարագյոլից դուրս էր եկել հինգ զավակներով, անցել սիրիական և իրաքյան անապատները, հասել Մոսուլ և Բասրա քաղաքները... միայնակ... և այնտեղ մնացել ամբողջ վեց տարի: